पाएं अपने शहर की ताज़ा ख़बरें और फ्री ई-पेपरडाउनलोड करें
बीकानेर के PBM अस्पताल में कोरोना वार्ड फुल होने के साथ ही अब जिला (सेटेलाइट) अस्पताल में भी रोगियों को भर्ती करने का सिलसिला शुरू हो गया है। अच्छी बात यह है कि यहां भर्ती होने वाले सभी चालीस रोगियों को ऑक्सीजन देने के पुख्ता प्रबंध किए गए हैं। बीकानेर शहर में पीबीएम अस्पताल के बाद यह पहला सरकारी अस्पताल है, जहां कोरोना रोगियों को भर्ती का सिलसिला शुरू हुआ है।
सेटेलाइट अस्पताल के प्रमुख चिकित्सा अधिकारी डॉ. प्रवीण चतुर्वेदी ने बताया कि अस्पताल में एसी वार्ड तैयार किया गया है, जहां अभी 40 बेड की सुविधा दी गई है। इसमें 17 रोगी भर्ती हो चुके हैं। अस्पताल में सभी चालीस बेड्स पर ऑक्सीजन की व्यवस्था की गई है। इनमें बीस पर ऑक्सीजन सिलेंडर रखे गए हैं, जबकि शेष बीस पर कंसनट्रेटर के जरिए ऑक्सीजन पहुंचाई जाएगी। इनसे चौबीस घंटे ऑक्सीजन मिल सकती है। ऑक्सीजन की व्यवस्था सरकारी स्तर पर की जा रही है। बीस ऑक्सीजन कंसनट्रेटर भी सरकार ने ही उपलब्ध कराएं हैं। इसके अलावा बीस ऑक्सीजन सिलेंडर में पंद्रह सिलेंडर कोरोना सहायता कोष की ओर से दिए गए हैं। यह कोष कांग्रेस नेता महेंद्र कल्ला के नेतृत्व में बनाया गया है। अस्पताल में बेड्स व एसी भी इसी कोष के माध्यम से दिए गए हैं।
सर्वाधिक रोगी यहीं से
बीकानेर में कोरोना के सबसे ज्यादा मरीज भी सेटेलाइट अस्पताल में बने सेंपल कलेक्शन सेंटर पर आ रहे हैं। पिछले दो दिन में यहां चार सौ से अधिक पॉजिटिव केस आए हैं। हर दूसरा सेंपल यहां पॉजिटिव मिल रहा है। शुक्रवार को ही पौने दो सौ पॉजिटिव केस अकेले यहां लिए गए सेम्पल से मिले हैं। ऐसे में इस क्षेत्र में एक अस्पताल की नितांत आवश्यकता महसूस की जा रही थी।
कर्मचारी बरत रहे लापरवाही
उधर, अस्पताल के इस नए कोरोना वार्ड में भी रोगी लापरवाही बरत रहे हैं। शुक्रवार सुबह कुछ कार्मिक बिना मास्क के ही घूम रहे थे। भर्ती रोगी के परिजनों ने इस कार्मिक को टोका फिर भी मास्क नहीं लगाया गया। ऑक्सीजन सिलेंडर लाने जाने का काम कर रहे इन कार्मिकों को मास्क नहीं लगाने से स्वयं उनके जीवन को भी खतरा बना हुआ है। इस बारे में डॉ. चतुर्वेदी ने कहा कि अगर कोई ऐसा कर्मचारी मिलता है तो उसके खिलाफ सख्त कार्रवाई की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn